“My seun het my lewe gered”Foto: pixabay.com Deur Anni van Zijl Ek wil graag my getuienis met jou deel, omdat ek glo dit sal ook ander mense help om te weet Jesus los ons nooit nie. Hy kom haal ons op plekke waar gewone mense nie sal gaan nie. Hy maak ons vry en sement ons voete vas op die Rots. Jesus gee nie net hoop nie, Hy is ons Hoop, ons Verlosser en ons Saligmaker. Hy is die middelpunt van alles. Ek is Anthea (Anni) en ŉ voormalige dwelmverslaafde wat vir tien jaar heroïen, crack en dagga gebruik het en ook betrokke was by prostitusie, heksery en die okkulte. Ek was ook in ŉ lesbiese verhouding. Dis ŉ lang lys, maar my lewe was ŉ gemors. Ek was ook in motor- en motorfietsongelukke en het probeer selfmoord pleeg. En tog het ek bly lewe. Die laaste ongeluk was met ŉ motorfiets, waarin ek baie erg beseer is. Weer ŉ keer het Jesus my uitgehaal. My seun was ses jaar oud toe sy pa ons gelos het vir ŉ ander vrou. Ons was stukkend en gebroke, maar ons moes aangaan met die lewe. Ek het nie ŉ inkomste gehad nie en kon ook nie werk kry nie. Aangesien ek nie kon werk om ons te onderhou nie, het ek my na prostitusie gewend. Dit het my hele menswees afgebreek. Aangesien ek nie baie geld gemaak het in bordele nie, het ek my na die strate gewend. Hier het ek ook met dwelms deurmekaar geraak. Dit het deel van my lewe en bestaan geword. Ek dank God ek het my seuntjie nooit verniel nie. Hy was altyd my eerste prioriteit en ek het altyd seker gemaak hy is versorg. Hy het grootgeword en op twaalf begin drink. Op veertien het sy vriend hom uitgenooi na ŉ jeugkamp, waar hy tot bekering gekom het en gedoop is. Op die kamp het hulle ŉ kruistog gehou. Hulle het ŉ vuur gemaak en elke kind het ŉ kruis uit tamatiekisplankies gemaak. Hulle moes hul gebedsversoek op die kruis skryf en daarvoor bid en dit dan in die vuur gooi. Hy het letterlik op sy knieë geval en God gesmeek om sy ma te red. Hy het vier jaar lank elke jaar die kamp bygewoon waar hulle vir my gebid het. Terwyl hulle vir my gebid en hy God vertrou het met my redding, het ek ŉ paar keer byna gesterf. Na die vierde kamp het my seun my die soveelste keer gevra om net een kruistog saam met hom te doen en ŉ versoek vir God te gee. Ek het ingestem net om hom uit my hare te kry. Al wat ek daar gesê het was ‘Here ek is moeg, red my.’ Ek het die papiertjie toegevou en in die vuur gegooi. Vyf maande later het God my seun se gebed van vier jaar beantwoord. Hy het my uit die hel gehaal en my vasgesement op die voete van Jesus Christus. Ek het nie rehabilitasie gehad nie, geen medikasie nie, niks. God het alles in ŉ oogwink verander. Hy gee my wilskrag en deursettingsvermoë. Binne die eerste drie dae van ontrekking het ek my lesbiese verhouding beëindig en ek was ook vry van die okkulte en alles wat daarmee saamgaan. My lewe het verander van wanhoop na hoop. Dit is nou drie en ŉ half jaar later en ek is nou ŉ geesvervulde kind van God. My kind se gebed het my lewe gered. Hierdie is maar net die oppervlak. Die groeiproses was moeilik en dit was moeilik om vergifnis te vra en te gee. Die moeilikste was om myself te vergewe en om te leer Sy genade is vir my genoeg. God se krag het my gedra toe ek op my swakste was. Jesus het my hoop en liefde gegee toe almal gedink het daar is geen hoop nie. God het Sy hand uitgesteek en gesê: ‘kom My kind, jy is Myne’. Hy het my vry gemaak en my ŉ toekoms vol hoop gegee. My seun het op 27 Julie 2016 gesterf terwyl hy in ŉ diabetiese koma was. My pappie het ŉ week later gesterf. My hart is stukkend. My hele wese voel asof ek uitmekaar val, maar ek weet God is goed. God is genadig en groot. Ek sal treur, maar nie gaan lê nie. Ek sal Jesus dien en Hom liefhê. Ek sal op God vertrou en op Hom steun om my deur hierdie verskriklike seer te dra. Hierdie getuienis sal voortgaan tot eer van God, want daar is lewe na die dood wat Jesus moontlik gemaak het toe Hy aan die kruis gesterf het. Dit is totsiens, my kind en my pappie, maar nie vaarwel nie.